চট্টগ্রামে ব্যাটারিচালিত রিকশা বন্ধ
ক্যাটেগরি: বিশেষ সংবাদ	তৈরী করা হয়েছে মঙ্গলবার, 02 সেপ্টেম্বর 2014 06:23	সর্বশেষ আপডেট করা হয়েছে বুধবার, 30 নভেম্বর -0001 00:00	চট্টগ্রাম মহানগরীতে অবৈধভাবে চলাচলরত ব্যাটারিচালিত রিকশা উচ্ছেদে বিশেষ অভিযান শুরু করেছে চট্টগ্রাম মহানগর পুলিশ। গত দুই দিনের অভিযানে ব্যাটারিচালিত রিকশার ২৬টি শোরুম ও ৮১ চার্জিং পয়েন্ট বন্ধ করে দেওয়া হয়েছে। জব্দ করা হয়েছে শতাধিক ব্যাটারি চার্জার। এই অভিযান অব্যাহত থাকবে বলে জানিয়েছেন পুলিশের উপকমিশনার সাইফুল ইসলাম।
গত সোম ও মঙ্গলবার নগরীর শেখ মুজিব রোড, ব্যাপারীপাড়া ও বায়েজিদ এলাকায় অভিযান চালানো হয়। সোমবার শেখ মুজিব রোডে ১৮টি ও ব্যাপারীপাড়ায় ৮টি ব্যাটারিচালিত রিকশার শোরুম সিলগালা করে দেওয়া হয়েছে। এ ছাড়া, গত দুই দিনে নগরীর বায়েজিদ থানার পুলিশ অভিযান চালিয়ে ৮১টি চার্জিং পয়েন্ট বন্ধ করে দেয়। অভিযানের কারণে প্রায় প্রতিটি চার্জিং পয়েন্ট ও নগরীর বিভিন্ন এলাকার শোরুমগুলো বন্ধ করে দিয়ে সংশ্লিষ্টরা গা ঢাকা দিয়েছে।
বিকল্প ব্যবস্থা না করে ব্যাটারিচালিত রিকশা বন্ধ করে দেওয়ায় চট্টগ্রাম নগরে তীব্র যানবাহন সংকট দেখা দিয়েছে। এ কারণে নগরবাসীকে পোহাতে হচ্ছে চরম দুর্ভোগ। প্রয়োজনের তাগিদে তাদের কয়েক গুণ বেশি ভাড়া দিয়ে চলাচল করতে হচ্ছে।
মহানগর পুলিশের বন্দর জোনের উপকমিশনার সাইফুল ইসলাম জানান, নগরীর জন্য ক্ষতিকর এসব ব্যাটারিচালিত রিকশা উচ্ছেদে অভিযান অব্যাহত থাকবে। ক্রমান্বয়ে নগরীর সব ব্যাটারিচালিত রিকশা বিক্রয়কেন্দ্র ও চার্জিং স্টেশন বন্ধ করে দেওয়া হবে। সংশ্লিষ্ট সূত্র জানায়, নগরীতে বিপজ্জনক যান ব্যাটারিচালিত রিকশা উচ্ছেদের জন্য ছয়টি সংগঠন দীর্ঘদিন আন্দোলন করে আসছে। সর্বশেষ তিন দফা দাবিতে গত ১২ মার্চ তারা নগর ভবন ঘেরাও কর্মসূচি ঘোষণা করে। এরই পরিপ্রেক্ষিতে ১১ মার্চ পুলিশ প্রশাসনের আহ্বানে অটো এবং প্যাডেল রিকশা মালিক-চালকদের সঙ্গে আন্দোলনরত সংগঠনের নেতাদের বৈঠক হয়। সিএমপি কমিশনারের সম্মেলনকক্ষে বৈঠকের পরিপ্রেক্ষিতে নগর ভবন ঘেরাও কর্মসূচি ৩১ মার্চ পর্যন্ত স্থগিত করা হয়।	প্রধান বিভাগ সমূহ
মোবাইলঃ ০১৬১৭ ২২৪ ২২৪, ০১৬১৮ ২২৪২২৪	আপনি এখানে:Home বিশেষ সংবাদ চট্টগ্রামে ব্যাটারিচালিত রিকশা বন্ধ